Hans Kristian Skibby (DF), 2012-11-15:
Jeg vil da gerne takke De Konservative for, at vi får lejlighed til at debattere netop momsafløftning igen her i Folketinget.
Vi synes, det er væsentligt og principielt at diskutere nogle af de vilkår, som mange af vores turismeerhverv til daglig døjer med.
Jeg tror, det var den 31. maj, at vi havde et tilsvarende beslutningsforslag her i Folketinget, hvor Dansk Folkeparti foreslog en momsafløftning også på 100 pct., og hvor vi så godt nok finansierede det ved at finde det her beløb, som skulle findes, ved at spare på eksterne rådgivere i vores ministerier og styrelser, hvor vi jo bruger omkring 4 mia. kr. om året.
Der mente vi, at vi så udmærket kunne hente den økonomiske del og så bagefter forhåbentlig glæde os over, at de dynamiske effekter, når der så var gået en periode, faktisk ville vise, at det var en rigtig god forretning for virksomheden Danmark at momsafløfte fra de 50 op til de 100 pct.
Det, der var den typiske bevæggrund – man kan prøve selv at tjekke det i de referater, der er i Folketingstidende tilbage fra maj måned – var, at det var for kort en periode, man havde haft, til at studere tallene.
Hvad havde virkningerne været af momsafløftningen fra 1. januar 2011?
Man ville gerne have længere tid, så man kunne se, hvad effekten havde været.
Nu er det så, at vi har fået nogle nye tal, som beskriver, hvad de så har været i 2011.
Jeg synes jo, at de absolut giver anledning til netop at overveje og genoverveje, om der ikke på en eller anden måde kunne findes et flertal her i Folketinget for at få gjort det her om og i stedet skabe nogle langt, langt bedre vilkår for vores hotelerhverv.
For det er faktisk sådan, at efter at vi forhandlede om det her tilbage i 2010, og Dansk Folkeparti igennem flere år havde prøvet at få hævet den her momsafløftning for de danske hotelvirksomheder, lykkedes det jo så at få den hævet fra de 25 til de 50 pct., og vi har så haft 2011 til at se, hvordan det er gået med tallene.
Vi kan jo se, at der har været en fremgang i 2011 på næsten 1 million overnatninger sammenlignet med året før.
Ud af de mange er det jo så vi kan se, at 496.000 af dem er udenlandske overnatninger, og de trækker så en stigning med sig på hele 10,2 pct.
Det gør faktisk, at det er det højeste antal udenlandske hotelovernatninger nogensinde i Danmark.
Og det er altså noget, som er kommet til veje, bl.a. ved at vi kunne se, at det kunne være en fordel at gøre de danske hoteller og konferencecentre mere konkurrencedygtige ved at få momsen ned.
Jeg synes jo, at regeringen skulle overveje, om ikke det her dog kunne være noget, som man kunne få implementeret.
Nu bliver det ikke i denne finanslov, men så må vi jo så håbe, at der kommer en anden finanslov, hvor vi så måske kunne være så heldige, at der havde sneget sig nogle enkelte, gode ting med ind i den samlede finanslov.
For det er jo sådan, at vi kan se, at det, der er sket i 2011, jo også er, at vi har haft en øget eksportindtægt på 794 mio. kr.
Det er jo sådan set en eksportindtægt, når vi får eksporterhverv ind på den her måde og får gennemført denne type forretninger på dansk grund.
Oven i det kan man også se af betalingsbalancen, at statskassen er blevet sikret ekstra indtægter på 373 mio. kr.
Jeg synes jo, at det er tal, som i hvert fald taler deres eget tydelige sprog, det er tal, som fortæller, at hvis vi ellers også bare tør satse lidt på de dynamiske effekter, er det faktisk en rigtig god beslutning at få momsafløftningen op på de 100 pct.
Vi er kede af, at der ikke er ret mange partier her i Folketinget, som har den samme holdning, sådan som det er nu, men vi glæder os selvfølgelig trods alt over, at tallene taler deres tydelige sprog, og vi håber også på, at fremtiden vil blive bedre med det her forslag.
Vi accepterer selvfølgelig, at der ikke er flertal for det nu, men vi kan støtte forslaget fra De Konservative.